Autor: Ene Kallas
Reede, 07. juuni 2019.Loe kommentaare
| KommenteeriHarry Raudvere raamatu „Pahapulli pahalased” tuhandene tiraaž on tänaseks peaaegu läbi müüdud. Kuna tegu on verivärske trükisega, esitles autor seda Saare maakonna keskraamatukogus.
Raamat koosneb 26 erinevast loost, mis on omavahel seotud.
„Siin ilmas on mitmeid väga huvitavaid sündmusi, millega me oleme kõik kokku puutunud, kes rohkemal, kes vähemal määral, ja miks mitte koondada inimeste iseloomud ja käitumised kontsentreeritud teosesse, mis oleks läbilõige paljude inimeste loomusest,“ kõneles Harry Raudvere esitlusel. „Teiselt poolt tahtsin välja tuua tänase Eesti riigi kujunemise loo, selle, kuidas me oleme tänaseks oma riigiga jõudnud sinnani, kuhu parasjagu oleme jõudnud.“
Raamat põhineb autori sõnul tõsielulisel fantaasial. „Otsest kriitikat ei saa ju teha ja satiir ei ole selline väljendusviis, mis võiks inimesi sellisel puhul kõnetada,“ sõnas ta. Iga tegelaskuju, kes raamatus kirjas, on võetud elust enesest. Päris tühja koha peale pole need tegelaskujud sündinud.
Raamat sündis koostöös kunstnik Erki Evestusega. „Mina kirjutasin valmis loo, lugu läks ilma toimetamata Erki kätte ja siis võttis tema kätte ja joonistas iga loo kohta neli pilti. Üks lugu oli veidi pikem, sinna sai viis pilti,“ kirjeldas Raudvere raamatu saamislugu. Iga lugu algab tiitellehega, tekst ja pilt on vaheldumisi. Täpselt nii palju kui on tekstiga täidetud lehekülgi, on ka pilte. Iga kirjapandud lugu iseloomustab pilt.
Kes lugeda ei taha või ei viitsi, võib pilte vaadata. Seega on ses raamatus midagi igale maitsele.
Harry Raudvere märkis, et raamatule on antud päris palju positiivset tagasisidet ja terve rannarahvas on käinud tema kodus ukse taga raamatut nõutamas. Ja kuigi kirjanikul pole veel päris head ülevaadet sellest, mis toimub poodides, on ta siiski aru saanud, et raamat on hästi müünud. See on aga märk sellest, et teose peale pole päris asjatult aega raisatud.
Seniajani pole autor kuulnud raamatu kohta aga ei head ega halba kriitikat. Samas saaks seda hõlpsasti parandada – niipea, kui autor annaks raamatu mõnele inimesele, kes suudab kriitiliselt mõelda, on probleem lahendatud.
Ene Kallas